
С Т А Т У Т
ДОМА ЗДРАВЉА ДЕСПОТОВАЦ


На основу члана 119. став 1. тачка 1) Закона о здравственој заштити ("Службени гласник РС", број 25/2019), Управни одбор Дома здравља Деспотовац на 182.седници одржаној дана 25.11.2021.године, донео је 

СТАТУТ

ДОМА ЗДРАВЉА ДЕСПОТОВАЦ

I. УВОДНЕ ОДРЕДБЕ                                                                          

Члан 1.


Овим статутом уређује се: делатност, унутрашња организација, управљање, пословање, услови за именовање и разрешење директора, заменика директора, односно помоћника директора, као и друга питања од значаја за рад Дома здравља Деспотовац ( у даљем тексту: Дом здравља).

Члан 2.


Дом здравља послује средствима у државној својини.


Средства Дома здравља могу се претварати у друге облике својине, у складу са законом.

Члан 3.


Права и дужности оснивача Дом здравља, у складу са законом, врши Република Србија (у даљем тексту: оснивач).

Члан 4.


Статусне промене Дом здравља, као и промене и проширење делатности, врше се у складу са законом.

Члан 5.


Дом здравља је установа која има својство правног лица.

II.       НАЗИВ, СЕДИШТЕ, ПЕЧАТ И ШТАМБИЉ

Члан 6.


Дом здравља послује под називом: Дом здравља Деспотовац.


Седиште Дома здравља је у  Деспотовцу, у улици Савеза бораца број 77.

Члан 7.


Дом здравља може променити назив и седиште.


О променама назива и седишта одлучује Управни одбор Дома здравља, уз сагласност оснивача.

Члан 8.


Дом здравља има печат и штамбиљ, у складу са законом.


Печат је округлог облика, у чијој средини је грб Републике Србије, пречника 32мм, са кружно исписаним текстом: "Република Србија, Дом здравља Деспотовац."


Ако  Дом здравља има више примерака печата, они се обележавају бројевима.

Члан 9.


Дом здравља има штамбиљ са истим текстом као и печат, са додатком простора за број деловодног протокола и датум, уз ознаку места и адресе седишта.


Текст печата и штамбиља исписује се на српском језику, ћириличним писмом.

Члан 10.


Директор Дома здравља уређује начин издавања, руковања, задуживања, чувања и евиденције броја примерака печата Дома здравља.


Запослени који рукује печатом и штамбиљом задужује се уз потпис и лично је одговоран за њихову правилну употребу и чување.


Печат и штамбиљ после употребе чувају се закључани.

III.       ПРАВНИ ПРОМЕТ И ЗАСТУПАЊЕ

Члан 11.


У правном промету са трећим лицима Дом здравља за своје обавезе одговара целокупном имовином, у складу са законом.


Дом здравља има рачун код Управе за трезор, у складу са законом.

Члан 12.


Дом здравља заступа директор. 

Члан 13.


Директор Дома здравља може пуномоћјем пренети одређена овлашћења за заступање Дома здравља на друга лица.


Пуномоћје се издаје у писаном облику.


Издато пуномоћје се може увек опозвати.

IV.       ДЕЛАТНОСТ И УНУТРАЂЊА ОРГАНИЗАЦИЈА

Члан 14.


Дом здравља обавља здравствену делатност на примарном нивоу.


У оквиру своје делатности  Дом здравља нарочито:

1) прати здравствено стање становништва у области за коју је основан и предузима и предлаже мере за његово унапређење;

2) прати и спроводи методе и поступке превенције, дијагностике, лечења и рехабилитације засноване на доказима и нарочито утврђује стручно-методолошке и доктринарне протоколе;

3) обезбеђује услове за стално стручно усавршавање својих запослених;

4) спроводи програм здравствене заштите;

5) спроводи мере ради спречавања нежељених компликација и последица при пружању здравствене заштите, као и мере опште сигурности за време боравка грађана у овој здравственој установи и обезбеђује сталну контролу ових мера; 
6) организује и спроводи мере сталног унапређења квалитета стручног рада;

7) организује и спроводи мере у слаучају елементарних и других већих непогода и ванредних прилика;

8) орагнизује, односно обезбеђује мере за одлагање, односно уништавање медицинског отпада у складу са законом;

9) обавља друге послове, у складу са законом.

Члан 15.


Здравствена делатност коју обавља Дом здравља, на примарном нивоу, обухвата:

· заштиту и унапређење здравља, спречавање и рано откривање болести, лечење, рехабилитацију болесних и повређених,

· превентивну здравствену заштиту групација становништва изложених повећаном ризику обољевања и осталих становника, у складу са посебним програмом превентивне здравствене заштите,

· здравствено васпитање и саветовање за очување и унапређење здравља,

· спречавање, рано откривање и контролу малигних болести,

· спречавање, откривање и лечење болести уста и зуба,

· патронажне посете, лечење и рехабилитацију у кући,

· спречавање и рано откривање болести, здравствену негу и рехабилитацију за лица са социјалним старањем,

· хитну медицинску помоћ и санитетски превоз,

· рехабилитацију деце и омладине са сметањама у телесном и душевном развоју, 

· заштиту менталног здравља,

· палијативно збрињавање.


У обављању здравствене делатности на примарном нивоу Дом здравља промовише здравље и пружа превентивне, дијагностичке, терапијске и рехабилитационе услуге за све категорије становника из: опште медицине, педијатрије, гинекологије и акушерства, хитне медицинске помоћи, медицине рада, поливалентне патронаже, радиолошке, лабораторијске и друге дијагностике, здравствене неге, денталне медицине, физикалне медицине и рехабилитације, као и специјалистичко-консултативне услуге из интерне медицине, офталмологије, психијатрије (заштите менталног здравља) и оториноларингологије.

Члан 16.


У циљу ефикаснијег и рационалнијег обављања делатности у  Дому здравља се по функционалном принципу образују службе, и то:

1) Служба за здравствену заштиту одраслог становништва са медицином рада, хитну медицинску помоћ, кућно лечење и поливалентну патронажу,

2) Служба за здравствену заштиту деце и школске деце, здравствену заштиту жена и здравствену заштиту из области денталне медицине,
3) Служба за радиолошку и лабораторијску дијагностику и за специјалистичко-консултативну делатност из интерне медицине, психијатрије, оториноларинголoгије, офталмологије, физикалне медицине и рехабилитације са стационаром са дневном болницом,

4) Служба за правне и економско-финансијске послове,  техничке и друге сличне послове.


Образовање ужих организационих јединица, укључујући и просторно издвојене јединице, уређује се актом о организацији и систематизацији послова, који доноси Управни одбор.

V.       ОРГАНИ

Члан 17.


Органи Дома здравља јесу: 


1. Директор;


2. Управни одбор;


3. Надзорни одбор.


Органе Дома здравља из става 1. овог члана, у складу са законом, именује и разрешава оснивач.


1. Директор

Члан 18.


Директор руководи радом Дома здравља.

Члан 19.


За директора здравствене установе може бити именовано лице које:

1. Је доктор медицине, доктор денталне медицине, магистар фармације, односно магистар фармације-медицински биохемичар или има високо образовање из области правних, економских, односно организационих наука, на академским мастер студијама, у складу са законом којим се уређује високо образовање
2. Има завршену акредитовану едукацију из области здравственог менаџмента,
3. Има најмање пет година радног искуства као руководилац здравствене установе, односно руководилац организационе јединице у здравственој установи.
4. Уколико је здравствено лице да има завршену специјализацију.
 
Ако за директора здравствене установе није именовано лице са високом школском спремом здравствене струке, већ лице са завршеном високом школском спремом друге струке, заменик или помоћник директора за здравствену делатност мора бити лице са високом школском спремом здравствене струке. 
Члан 20.


Директор Дома здравља именује се на основу јавног конкурса који расписује Управни одбор.


Јавни конкурс расписује се 90 дана пре истека мандата директора.


Управни одбор, дужан је да у року од 30 дана од дана завршетка јавног конкурса сачини ранг листу са највише 3 кандидата и уз записник о извршеном изборном поступку  предлог достави оснивачу.


На основу предлога Управног одбора оснивач, у року од 10 дана од дана достављања предлога, именује директора.

Члан 21.


Директор Дома здравља именује се на период од четири године, и може бити поново именован.


Именовани кандидат дужан је да ступи на дужност директора у року од 10 дана од дана објављивања решења о именовању у ,,Службеном гласнику Републике Србија”
Члан 22.


Ако Управни одбор Дома здравља не изврши избор кандидата за директора, односно, ако оснивач не именује директора у складу са одредбама овог Закона, као и у случају када дужност директора престане пре истека мандата, док се не спроведе конкурс за директора, оснивач ће именовати вршиоца дужности директора Дома здравља на период не дужи од 6 месеци, који може имати само један мандат. 
Члан 23.


Директор Дома здравља:


1)   организује и руководи процесом рада Дома здравља;


2) одговоран је за благовремено и квалитетно пружање здравствене заштите и спровођење унутрашње провере квалитета стручног рада здравствених радника и здравствених сарадника;

3) стара се о законитости рада Дома здравља и одговара за законитост рада;


4)  одлучује о правима и обавезама запослених из радног односа, у складу са законом и општим актима;


5)  одговоран је за извршење финансијског плана и програма рада Дома здравља, у складу са законом;

6)  доноси акт о организацији и систематизацији послова у Дома здравља;


7)  доноси решење о специјализацијама и ужим специјализацијама здравствених радника и здравствених сарадника (члан 175. Закона о здравственој заштити);

8)   за извршавање судских одлука, аката и налога инспекцијских и другим законом овлашћених органа

9) утврђује начин организовцања и спровођења здравствене заштите за време штрајка у складу са законом;

10) врши и друге послове предвиђене законом и другим прописима, овим статутом и другим општим актима Дома здравља.

Члан 24.


Дужност директора Дома здравља престаје истеком мандата и разрешењем.


Оснивач, разрешиће директора  пре истека мандата:


1)  на лични захтев,


2)  ако обавља функцију супротно одредбама закона,


3)  ако нестручним, неправилним и несавесним радом проузрокује већу штету Дому здравља или тако занемарује или несавесно извршава своје обавезе да су настале или могу настати веће сметње у раду Дома здравља,


4) ако му надлежна комора изрекне једну од дисциплинских мера прописаних законом,


5) преузме обавезе изнад одобрених апропријација


6) ако му надлежна комора изрекне једну од дисциплинских мера прописаних законом


7) ако се налазом здравствене односно фармацеутске инспекције, надзорног одбора, односно другог надзорног органа, установљена тежа повреда прописа и општих аката здравствене установе или незаконитост рада директора


8) ако наступе околности из члана 113. Став 6. Овог закона;

9) ако у току трајања мандата буде правноснажно осуђен на казну затвора, ако је правноснажном судском одлуком осуђен за кривично дело против здравља људи, кривично дело утврђено законом којим се уређује организација и надлежност државних органа у сузбијању организованог криминала, корупције и других посебно тешких кривичних дела, односно ако му је правноснажном судском одлуком изречена мера безбедности у складу са Кривичним закоником, и то : обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара, односно забрана вршења позива, делатности и дужности због које не може обављати дужности директорa;

10) ако неоправдано не извршава одлуке управног одбора или поступа супротно тим одлукама;


11) ако у току мандата буде именован у орган политичке странке


12) из других разлога утврђених законом или статутом здравствене установе;

2. Заменик директора
Члан 25.


Ако је за директора здравствене установе именовано лице са високим образовањем из области правних, економских, односно организационих наука, заменик директора мора бити доктор медицине,доктор денталне медицине, магистар фармације односно магистар фармације-медицински биохемичар који има најмање пет година радног искуства као руководилац здравствене установе,односно руководилац организационе јединице у здравственој установи

Лице које се именује за заменика директора мора да испуњава и услов да је здравствени радник који има завршену специјализацију у складу са овим законом.


3. Управни одбор

Члан 26.


Управни одбор је орган управљања Дома здравља. Управни одбор има 3 члана од којих je 1 члан из реда запослених у Дому здравља а 2 члана су представници оснивача.

Члан Управног одбора из реда запослених именују се на предлог стручног савета Дома здравља уз претходно прибављено мишљење репрезентативних синдиката у Дому здравља;

Чланови управног одбора именују се на период од четири године.

Члан 27.


Управни одбор Дома здравља:

1)  доноси статут здравствене установе уз сагласност оснивача;

2)  доноси друге опште акте установе у складу са законом;

3)  одлучује о пословању здравствене установе;

4)  доноси програм рада и развоја;

5) доноси финансијски план и годишњи обрачун здравствене установе у складу са законом;

6) усваја годишњи извештај о раду и пословању здравствене установе;

7) одлучује о коришћењу средстава здравствене установе, у складу са законом;
8) у случају губитка у пословању Дома здравља без одлагања обавештава оснивача;
9) расписује јавни конкурс и спроводи поступак избора кандидата за обављање функције директора;
10) обавља и друге послове утврђене законом и статутом.

11)   доноси пословник о свом раду; 

12) подноси оснивачу годишњи извештај о резултатима рада здравствене установе.

Члан 28.


Управни одбор одлучује ако је присутно више од половине чланова Управног одбора и доноси одлуке већином гласова од укупног броја чланова.

Члан 29.


Председник Управног одбора сазива седницу Управног одбора према потреби.


Председник Управног одбора дужан је са сазове седницу на предлог:


1) директора Дома здравља;


2) оснивача Дома здравља;


3) најмање два члана Управног одбора;


4) Надзорног одбора;


5) заменика директора Дома здравља.

Члан 30.


У циљу решавања одређених питања из делокруга рада Управног одбора или непосредног одлучивања о појединим питањима, Управни одбор образује повремене комисије.


Састав и број повремених комисија, њихове задатке и овлашћења, утврђује Управни одбор својом одлуком.


4. Надзорни одбор

Члан 31.


Надзорни одбор Дома здравља обавља надзор над радом и пословањем Дома здравља.


Надзорни одбор одлучује ако је присутно више од половине чланова Надзорног одбора и доноси одлуке већином гласова од укупног броја чланова Надзорног одбора.

Члан 32.


Надзорни одбор Дома здравља има 3 члана од којих је 1 члан из реда запослених у Дому здравља а 2 члана су представници оснивача.


Чланови Надзорног одбора именују се на период од четири године.


Чланове Надзорног одбора из реда запослених у Дому здравља   оснивач именује на предлог стручног савета Дома здравља уз претходно прибављено мишљење репрезентативних синдиката у Дому здравља
Члан 33.


Надзорни одбор:


1) разматра годишњи и шестомесечни извештај о раду и пословању Дома здравља и завршни рачун;


2) доноси пословник о свом раду;


3) врши увид у спровођење закона и других прописа у вези са финансијским пословањем Дома здравља;


4) врши увид у спровођење одлука Управног одбора;


5) обавља и друге послове утврђене законом и овим статутом.

Надзорни одбор подноси оснивачу годишњи извештај о извршеном надзору.

Члан 34.


Чланови Управног и Надзорног одбора Дома здравља одговарају солидарно за штету коју својом одлуком проузрокују Дому здравља, ако је та одлука донета крајњом непажњом или с намером да се штета проузрокује, осим ако приликом доношења одлуке издвоје своје мишљење и то се констатује у записнику.

Члан 35.


Директор, чланови Управног и Надзорног одбора Дома здравља, као и њихови сродници у првој линији без обзира на степен сродства, побочни сродници закључни са другим степеном сродства, супружници и сродници по тазбини закључно са првим степеном сродства, не смеју, директно или преко трећег физичког или правног лица, имати учешћа као власници удела, акционари, у правном лицу које обаља здравствену делатност, односно не смеју обављати ову делатност као предузетници.


VI.       СТРУЧНИ ОРГАНИ ДОМА ЗДРАВЉА

Члан 36.


Стручни органи Дома здравља јесу:


1) стручни савет;

2) етички одбор;


3) комисија за унапређење квалитета здравствене заштите.


Стручни савет

Члан 37.


Стручни савет је саветодавно тело директора и Управног одбора.


Стручни савет има 9 чланова.


Чланови стручног савета су здравствени радници са високом стручном спремом, које на предлог организационих јединица Дома здравља именује директор.


У раду стручног савета учествује и главна сестра Дома здравља.


Директор Дома здравља не може бити члан стручног савета.


Савет се састаје најмање једном у три месеца.

Члан 38.


Стручни савет Дома здравља:


1) разматра и одлучује о питањима стручног рада здравствене установе;


2) доноси годишњи програм унутрашње провере квалитета стручног рада у здравственој установи до 31.децембра текуће године за наредну годину;


3)  прати спровођење унутрашње провере квалитета стручног рада у здравственој установи;


4) предлаже мере за унапређење квалитета стручног рада у здравственој установи;


5)  сачињава годишњи извештај о спровођењу унутрашње провере квалитета стручног рада у здравственој установи, који доставља директору здравствене установе до 31.јануара текуће године за претходну годину;


6) доноси годишњи план унапређења квалитета стручног рада, као и годишњи план стручног развоја здравствене установе, који доставља директору и комисији за унапређење квалитета здравствене заштите до 15. Фебруара текуће године;

7) Доноси предлог годишњег плана стручног усавршавања здравствених радника и здравствених сарадника до 1. Септембра текуће године за наредну годину;

8) обавља и друге послове утврђене статутом здравствене установе.

Стручни савет доноси пословник о свом раду.

Етички одбор
Члан 39.


Етички одбор Дома здравља је стручни орган који прати пружање и спровођење здравствене заштите на начелима професионалне етике, начелима поштовања људских права и вредност и права детета, као и кодекса понашања запослених у здравственој установи.

Директор Дома здравља именује етички одбор на предлог Стручног савета Дома здравља.


Чланови етичког одбора именују се из реда здравствених радника односно здравствених сарадника из реда запослених у Дому здравља

Лице може бити члан етичког одбора највише у два мандата.

Број чланова етичког одбора је пет.
Члан 40.


Задаци етичког одбора Дома здравља јесу да:


1) прати и анализира примену начела професионалне етике у обављању здравствене делатности и предлаже мере за њихово унапређење;

2) прати и анализира спровођење кодекса понашања запослених у здравственој установи и предлаже мере за њихово унапређење;

3) даје сагласност за спровођење научних истраживања у области здравства, медицинских истраживања, истраживања у области јавног здравља, као и да прати њихово спровођење;

4) прати, анализира и даје мишљења о етичности односа здравствених радника, здравствених сарадника и пацијената;

5) прати, анализира и даје мишљења о примени начела професионалне етике у превенцији, дијагностици, лечењу, здравственој нези, рехабилитацији, истраживању, као и о увођењу нових здравствених технологија;

6) доприноси унапређењу примене начела професионалне етике у обављању здравствене делатности  и развијању партнерског односа здравствених радника, здравствених сарадника и пацијената;

7) врши саветодавну функцију и разматра и друга етичка питања у обављању делатности здравствене установе


8) сарађује са етичким одбором надлежне коморе.

Етички одбор Дома здравља доноси пословник о свом раду.

Комисија за унапређење квалитета рада

Члан 41.


Комисија за унапређење квалитета рада јесте стручни орган који се стара о сталном унапређењу квалитета здравствене заштите која се спроводи у Дому здравља, у складу а законом и прописима донетим за спровођење тог закона.

Члан 42.


Комисија за унапређење квалитета рада доноси годишњи план праћења показатеља  квалитета здравствене заштите у Дому здравља, до 31. Децембра текуће године за наредну годину;

Прати показатеље квалитета здравствене заштите у Дому здравља;

Сачињава годишњи извештај који доставља надлежном Заводу за јавно здравље до 15. Фебруара текуће године за претходну годину;

Предлаже мере за унапређење квалитета пружања здравствене заштите у Дому здравља


Доноси годишњи план унапређења квалитета здравствене заштите у Дому здравља.
Члан 43.


Комисија за унапређење квалитета рада у свом саставу има 3 члана који се састају најмање два пута годишње.


VII.       ИНТЕРНА КОНТРОЛА

Члан 44.


У Дому здравља успоставља се систем интерне контроле за све трансакције рачуна, прихода и расхода, рачуна финансијских средстава и обавеза и рачуна финансирања као и управљања државном имовином организовањем посебне службе интерне контроле.


Служба интерне контроле има за циљ да обезбеди примену закона, прописа, правила и процедуре, успешно пословање, економично, ефикасно и наменско коришћење средстава, чување средстава и улагање од губитака, укључујући и од преваре, неправилности или корупције, интегритет и поузданост информација, рачуна и података.


Интерни контролори су директно одговорни директору Дому здравља, а извештај о обављеном пословању итнерне контроле подноси Управном одбору најмање два пута годишње.

Члан 45.


На поступак и начин вршења интерне контроле у Дому здравља примењују се одредбе закона којим се уређује буџетски систем, као и прописа донетих за спровођење тог закона.
VIII.       СРЕДСТВА

Члан 46.


Дом здравља користи средства за рад у складу са Законом.


Употреба средстава из става 1. овог члана ближе се уређује актом који доноси Управни одбор.
IX.       ИМОВИНА ДОМА ЗДРАВЉА

Члан 47.


Имовину Дома здравља чине права коришћења, управљања и располагања имовином у државној својини која се односе на покретне и непокретне ствари, новчана средства и хартије од вредности, као и друга имовинска права.


 Дом здравља има у погледу коришћење, управљање и располагање имовином у државној својини, обавезе и одговорности утврђене законом.

Члан 48.


Дом здравља има право и обавезу да имовину у државној својини штити од оштећења и да их користи у складу са њиховом наменом.


 У складу са ставом 1. овог члана Дом здравља осигурава имовину у државној својини.

X.       ЈАВНОСТ РАДА

Члан 49.


О свом раду Дом здравља обавештава јавност.


Информисање јавности о раду Дома здравља врши директор или лице које он овласти. 

ХI.       СЛУЖБЕНА И ПОСЛОВНА ТАЈНА

Члан 50.


Здравствени радници и други запослени у Дому здравља, у складу са законом, дужни су да чувају службену тајну Дома здравља. 

Члан 51.


У циљу успешног извршавања и обезбеђивања одређених послова у Дому здравља, поједини подаци и акти представљају пословну тајну.


Под пословном тајном, у смислу става 1. овог члана, сматрају се: 



1) план физичко-техничког обезбеђења Дома здравља; 


2) подаци који се односе на процену имовине Дома здравља;


3) други подаци који су као пословна тајна утврђени законом и другим прописима.

Члан 52.


Дом здравља разматра стање и проблеме живота и здравља запослених и заштите и унапређења животне средине, у складу са законом..


ХII.       СТАТУТ И ДРУГА ОПШТА АКТА

Члан 53.


Статут Дома здравља доноси Управни одбор уз сагласност Министарства, у складу са законом.


Статут Дома здравља региструје се и објављује на интернет страници АПР.

Члан 54.


У Дому здравља, поред статута, доносе се и следећа општа акта, којима се уређује:


1) организација и систематизација послова у Дому здравља;


2) начин и поступак остваривања здравствене заштите;


3) кућни ред;


4) стручно усавршавање и специјализације у складу са Законом о здравственој заштити;


5) архивска грађа.


У Дому здравља доносе се и друга општа акта чија обавеза доношења произилази из закона и других прописа донетих за спровођење тих закона.

Члан 55.


Иницијативу за доношење, измену, допуну статута, односно другог општег акта, његову измену и допуну могу покренути:


1) директор;


2) Управни одбор;


3) Надзорни одбор;


4) Оснивач.


Иницијатива из става 1. овог члана подноси се Управном одбору.


О својој одлуци Управни одбор обавештава подносиоца иницијативе у року од 15 дана од дана њеног пријема.

Члан 56.


Измена и допуна статута, односно другог општег акта, врши се на начин и по поступку по коме је акт и донет.


ХIII.       ПРЕЛАЗНЕ И ЗАВРШНЕ ОДРЕДБЕ

Члан 57.


Општа акта утврђена овим статутом донеће се у року од шест месеци од дана ступања на снагу овог статута.


До доношења општих аката из става 1. овог члана примењиваће се постојећа општа акта, ако нису супротности са одредбама овог статута.

Члан 58.


Ступањем на снагу овог Статута престаје да важи Статут Дома здравља Деспотовац бр.5527/2.1 од 09.11.2006.год., као и све измене и допуне Статута.
Члан 59.


Овај статут, ступа на снагу наредног дана од дана објављивања на огласној табли Дом здравља Деспотовац.

